Predkladacia správa

Zámer systémového riešenia priestorového usporiadania Slovenskej televízie a Slovenského rozhlasu sa predkladá na základe úlohy B.2 uznesenia vlády Slovenskej republiky č. 450 zo dňa 23. mája 2007 k návrhu optimalizácie infraštruktúry verejnoprávnych vysielateľov v podmienkach digitalizácie vysielania. Predkladaný materiál je koncipovaný širšie ako ukladá úloha z uznesenia vlády Slovenskej republiky. Nezaoberá sa len variantom výstavby spoločnej budovy pre potreby činnosti Slovenskej televízie a Slovenského rozhlasu, ale aj ďalšími variantmi priestorového riešenia Slovenskej televízie a Slovenského rozhlasu. 
Faktorov, ktorých následkom je dlhodobé deficitné hospodárenie Slovenskej televízie a Slovenského rozhlasu, je viacero. K tým hlavným patria aj kapacitne nevyužité budovy verejnoprávnych médií s neúmerne vysokými prevádzkovými nákladmi a zastaraným technickým a technologickým vybavením. Pokiaľ chceme zmeniť každoročnú prax dodatočných žiadostí Slovenskej televízie a Slovenského rozhlasu o poskytnutie dotácií zo štátneho rozpočtu, a súčasne umožniť aj nevyhnutný proces ich technologickej modernizácie, je nevyhnutné pristúpiť k realizácii dlhodobého koncepčného riešenia ich priestorovej, technickej a technologickej infraštruktúry. 
Materiál sa zaoberá analýzou súčasnej situácie obidvoch verejnoprávnych médií v oblasti ich nehnuteľností. Analýza súčasného stavu sa zameriava na posúdenie technických, kapacitných a ekonomických aspektov budov Slovenskej televízie a Slovenského rozhlasu. Skúma tri základné varianty dlhodobého riešenia priestorového usporiadania Slovenskej televízie a Slovenského rozhlasu:
1.	zachovanie súčasného priestorového usporiadania  a investícia do modernizácie budov, produkčných a vysielacích technológií,
2.	využitie súčasných priestorov Slovenskej televízie pre Slovenskú televíziu aj Slovenský rozhlas a investície do týchto priestorov,
3.	vybudovanie nového spoločného mediálneho komplexu pre Slovenskú televíziu a Slovenský rozhlas.
Predkladaný materiál sa zaoberá  ekonomickým vyhodnotením jednotlivých variantov a popisuje možné formy  ich financovania. Z analýzy je zrejmé, že variant  vybudovania nového spoločného mediálneho komplexu pre Slovenskú televíziu a Slovenský rozhlasu je najvýhodnejší a prináša jednoznačný ekonomický efekt, napriek tomu, že jeho realizácia je z  právneho a procesného pohľadu náročná. 
Materiál bol vypracovaný v spolupráci s konzultačnou spoločnosťou Deloitte Advisory, s.r.o.
      Materiál nebude mať dopad na štátny rozpočet, rozpočty obcí a vyšších územných celkov. Navrhované uznesenie predpokladá následné predloženie rámcovej koncepcie spoločného mediálneho komplexu Slovenskej televízie a Slovenského rozhlasu a návrh vecného a časového harmonogramu predrealizačnej fázy jeho výstavby. Obsahom koncepcie bude podrobnejšia analýza a výber relevantných variantov financovania, právneho a organizačno-technického zabezpečenia výstavby komplexu a vyčíslenie prípadného dopadu na štátny rozpočet. 
 Predkladaný materiál nemá finančný, ekonomický, environmentálny vplyv, vplyv na zamestnanosť a na podnikateľské prostredie. 
Materiál bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.